## Carlos Mazón anuncia l’aprovació de les sis primeres operacions de l’IVF per a avalar la compra de vivenda a jóvens a la Comunitat Valenciana

*** Destaca “l’agilitat i simplificació administrativa aplicada per l’IVF a tot el procés, així com la proactivitat mostrada per les entitats financeres”
* Assegura que “en només un mes des de la presentació del programa ja hi ha jóvens que s’han beneficiat per esta mesura”
* Caja Rural Central ha subscrit també un acord amb l’IVF per a participar en este programa d’avals amb el qual ja en són 15 les entitats financeres col·laboradores**

**València.**

El president de la Generalitat, Carlos Mazón, ha anunciat l’aprovació de les sis primeres operacions de l’Institut Valencià de Finances (IVF) per a avalar la compra de vivenda a jóvens a la Comunitat Valenciana.

Mazón ha destacat el compromís del Consell per a “impulsar mesures efectives i realistes que responen de manera ràpida i eficaç a les necessitats dels més jóvens per a facilitar l’accés a la vivenda”.

En este sentit, ha destacat que “només un mes després de la presentació d’este programa, ja hi ha jóvens que podran fer eixe gran pas que suposa la compra d’una primera vivenda per a iniciar el seu projecte de vida”.

En concret, els primers avals IVF per a la compra de la primera vivenda facilitaran l’accés a finançament per valor de quasi 482.000 euros, a través de sis crèdits hipotecaris subscrits amb CaixaBank i Caixa Rural La Vall San Isidro Coop. Este finançament permetrà l’adquisició de sis vivendes en les localitats d’Ibi, Pobla de Farnals, Senyera, Cocentaina, la Vall d’Uixó i València.

“La proactivitat mostrada per les entitats i l’agilitat i simplificació administrativa aplicada per l’IVF a tot el procés, ha permés que en només un mes ja estiguem aprovant les primeres operacions d’aval”, ha destacat Mazón.

El president ha agraït a les entitats financeres col·laboradores la seua predisposició per a col·laborar en la gestió d’este programa i la seua agilitat a l’hora de posar-lo en marxa, “mobilitzant la seua xarxa comercial per a fer arribar la informació sobre este producte als seus destinataris finals, que no són altres que els jóvens de la Comunitat Valenciana que s’enfronten al repte de comprar la seua primera vivenda”.

En este sentit, Mazón ha anunciat que a les 14 entitats financeres que van subscriure fa un mes l’acord de col·laboració amb l’IVF per a la posada en marxa d’este programa s’ha sumat esta mateixa setmana Caja Rural Central, amb la qual cosa passen a ser 15 les entitats col·laboradores que, a través de les seues oficines, informen els jóvens de la Comunitat de la possibilitat de sol·licitar un aval IVF, per a accedir amb més facilitat al finançament necessari per a adquirir la seua primera vivenda.

“Des que vam arribar al Consell apostem per una política de vivenda inclusiva i accessible, amb l’única finalitat de fer més fàcil l’accés, impulsar el mercat immobiliari, donar oportunitats i ajudar molts jóvens a prosperar en la Comunitat”, ha subratllat.

**Accés al crèdit**

El programa de garanties de l’Institut Valencià de Finances (IVF) facilita l’accés al crèdit a jóvens de fins a 45 anys per a l’adquisició del seu primer immoble. Este pla permet que el comprador obtinga un préstec de fins al 95 % del preu de la vivenda la qual cosa afavorix salvar la barrera que suposa disposar d’una entrada per un mínim del 20 % de l’immoble.

Les vivendes poden ser noves o usades, de venda lliure o de protecció pública que es destinen a domicili habitual. El preu d’adquisició de l’immoble, sense els gastos i tributs inherents a l’operació, ha de ser igual o inferior a 277.000 euros.

Fecha: 29/07/2024